Chaus

Le chaus, catto/lynce del paludes, catto del jungla (ben que illo non vive proxime al jungla) o catto del cannas (Felis chaus) es un felino commun in Asia que se trova generalmente in areas abundante in aqua e que non time natar.

 Characteristicas 
Le chaus es un catto svelte que sta alte sur le patas. Le cauda es relativemente curte. Le aures es punctute, coperte a detra de maculettas blanc, e ha un micre flocco. A causa de iste flocco, le catto del paludes se appella a vices lynce del paludes, ben que illo non es affin al lynces.

Le pelle es unicolor; le color specific differe per individuo e per population. Le colores le plus commun es brun de sablo, gris jalnastre, brun rubiastre e brun grisastre. Le cauda es anellate e sur le patas etiam se extende lineas obscur. Le juvenes exhibi lineas clar que dispare con le passar del tempore.

Le chaus attinge 50 a 94 centimetros de longitude e 4 a 9 kilogrammas de peso. Le cauda ha 23 a 31 centimetros de longitude. Existe exemplares dicite de pesar usque a 13 kilogrammas. Le masculos deveni multo plus grande que le feminas.

 Propagation 
Le chaus vive solitari, excepte in le periodo reproductive. Le masculo adjuta al cura del juvenes, le quales nasce post un gestation de circa 66 dies. Le catta parturi inter 2 e 5 juvenes per portata e los allacta durante 2 menses. Le juvenes es independente al 5 menses e attinge le maturitate sexual al 18 menses de etate. Illos pote attinger le 14 annos de etate.

 Alimento 
Catto diurne, le chaus chassa mammiferos como rodentes, lepores e conilios, sed etiam ranas, aves, reptiles, insectos e mesmo pisces, le quales illo attrappa in le aqua. Etiam un juvene axis o porco salvage pote esser attaccate. Alcun vices illo mangia bacas.

 Diffusion e habitat 
Ben que appellate catto del jungla in alcun linguas, le catto del paludes non vive proxime al jungla. Illo habita principalmente areas ric in aqua con vegetation dense, como paludes, junchieras e altere areas con ripas o costas de abundante vegetation. Le ambiente in que iste aquas se trova non es importante; le chaus se trova in desertos assi como in forestes humide. Illos etiam habita areas agricole, plantationes de arbores e areas circumferente stagnos artificial. Le chaus non time humanos e se aventura frequentemente in le proximitate de stabilimentos. In le Himalaya, chauses ha essite vidite usque al 2400 metros de altitude, in le Caucaso usque a 1000 metros.

Le habitat del chaus se extende ab India e Sri Lanka via Asia Central e del sud-west usque a Arabia. Illo se trova etiam in Asia del sud-est, usque in Vietnam e Laos. In Africa illo se trova in le delta del Nilo egyptie. Illo ha essite observate in altere partes de Africa del nord (per exemplo in Algeria), ma in realitate se tracta probabilemente de cattos salvage african.

In Europa, le chaus se trova in Russia, Azerbaidzhan e Georgia. Solmente un parve parte del adultos supervive in le stato salvage.

 Subspecies 
Se distingue novem subspecies:
 Felis chaus chaus, Iran, Pakistan, Afghanistan, Asia central
 Felis chaus affinis, Vietnam, Laos, Cambodgia, Yunnan, Himalaya
 Felis chaus fulvidina, Thailandia, Myanmar
 Felis chaus furax, Iraq, Syria
 Felis chaus kelaarti, Sri Lanka
 Felis chaus kutas, India del est, Bangladesh
 Felis chaus nilotica, Egypto
 Felis chaus oxiana, Russia del sud-west
 Felis chaus prateri, India del west

 Referentias 

Categoria:Felidae